Document ID: /roh_data/filtered/fineweb-2-filterrobots_roh.jsonl.gz/59037

Gia l'onn passà han las duas terapeutas d'art decidì da sa participar als dis d'acziun cunter violenza envers dunnas. Quai saja in impurtant tema che muventia fitg ella, di Karin Rüegsegger ed ellas veglian dar ad uschè bleras e blers la pussaivladad dad ina giada empruvar terapia d'art.
En lur atelier, ina stanza cun figuras d'arschiglia e l'autra cun utensils da malegiar, envidan ellas tut quellas e quels ch'han interess d'emprender d'enconuscher quella moda e maniera da terapia:
Mintgatant na chattain nus betg ils endretgs pleds, ma chattain persuenter ina via da s'exprimer en l'art.
Tar ella en l'atelier vegnan persunas da tuttas vegliadetgnas. Intgins dad els malegian simplamain gugent, per las autras èsi ina furma da terapia. I dettia persunas che hajan emprendì enconuscher quella terapia en la clinica e vulan cuntinuar autras hajan uschiglio simplamain ina greva fasa da vita, di Sara Adzayi-Nussio.
Quatter dunnas han prendì part
A l'occurrenza en il rom dals «Orange days» n'han ins betg stuì s'annunziar. Uschia na savevan ellas enfin la fin betg, quantas persunas che vegnian. La finala èsi stà ina gruppa da quatter dunnas. L'idea é stada da midar gritta u las emoziuns negativas en emoziuns creativas. Saja quai tristezza, dolur ni era sentiments en connex cun violenza envers dunnas – tut quels sentiments han gì plaz tar las duas terapeutas d'art.
Transfurmar l'energia negativa en energia creativa
Concret ha quai vid ora uschia: Mintgina da las dunnas ha prendì in toc arschiglia, furmà ina culla e tratg quella vid in cedel ch'era pendì vid la paraid. Quai han ellas fatg cun plirs tocs e cun mintga culla d'arschiglia é l'energia vegnida pli e pli gronda. Suenter han ellas furmà ord gest quell'arschiglia in animal. Tar ina hai dà in elefant, tar l'autra in utschè e tar tschella in tschut.
Arschiglia è ideal perquai ch'i é terra. Ins ha il sentiment ch'ins saja collià cun ils pes sin terra. I prenda davent ils patratgs dal chau e maina la concentraziun tals mauns.
Vinavant vai en tschella stanza, en l'atelier da Sara Adzayi-Nussio nua ch'i è gia pinà massa differentas buttiglias da colur e penels da differentas grondezzas. Per mintga dunna penda in cedel alv vid la paraid. Mintgina da las dunnas sa decida lura gust ed intuiziun per las colurs che plaschan.
Differents maletgs - differents patratgs
Uschia datti la finala datti quatter fitg differents maletgs che mussan per part insatge concret, per part insatge abstract. Mintgina raquinta ina a l'autra ils patratgs ch'ella ha gì durant malegiar e tge ch'il maletg savess la finala mussar.
La terapia d'art – saja quai cun arschiglia u cun malegiar – po esser in agid per persunas che vulan visualisar lur sentiments. Per exempel tristezza e dolur. E quels dis qua cunzunt era per dunnas pertutgadas da violenza.
L'occurrenza ha anc lieu ina giada ils 6 da december a las 19.00 en la Steinbruchstrasse 16 a Cuira.